সুপ্রিম কোর্টের পরবর্তী প্রধান বিচারপতি হচ্ছেন সূর্যকান্ত! কে তিনি?

ওয়েব ডেস্ক : পাঁচ মাস আগে দেশের ৫২তম প্রধান বিচারপতি হিসেবে শপথ নিয়েছিলেন বিচারপতি বি আর গাভাই (Justice BR Gavai)। আগামী ২৩ নভেম্বর অবসরে যাবেন তিনি। এবার তাঁর উত্তরসূরি নিয়োগের প্রক্রিয়া শুরু করল কেন্দ্রীয় সরকার। সূত্রের খবর, শীর্ষ আদালতের (Supreme Court) প্রধান বিচারপতি হতে চলেছেন বিচারপতি সূর্যকান্ত (Justice Surya Kant)।

সংবাদসংস্থা পিটিআই সূত্রে খবর, শুক্রবার প্রধান বিচারপতি বি আর গাভাই (Justice BR Gavai)-কে কেন্দ্রের তরফে একটি চিঠি পাঠানো হবে। সেখানে তাঁর উত্তরসূরির নাম প্রস্তাব করতে অনুরোধ করা হবে। প্রথা অনুযায়ী, প্রধান বিচারপতি অবসর নেওয়ার এক মাস আগে এই প্রক্রিয়া শুরু করা হয়। সরকারি নিয়ম অনুসারে, ইউনিয়ন আইনমন্ত্রী যথাসময়ে বিদায়ী প্রধান বিচারপতির কাছ থেকে তাঁর উত্তরসূরির নামের সুপারিশ চান। দেশের বিচারব্যবস্থার নিয়ম অনুযায়ী, সুপ্রিম কোর্টের (Supreme Court) সবচেয়ে সিনিয়র বিচারপতিকে প্রধান বিচারপতির পদে নিয়োগ করা হয়ে থাকে। যদি তিনি উপযুক্ত বলে বিবেচিত হন।

আরও খবর : বাইক-বাস সংঘর্ষ! অন্ধ্রপ্রদেশে মৃত অন্তত ১২

বর্তমানে বিচারপতি সুর্যকান্ত (Justice Surya Kant) হলেন সুপ্রিম কোর্টের সবচেয়ে সিনিয়র বিচারপতি। তাই তিনি ভারতের পরবর্তী প্রধান বিচারপতি হওয়ার দৌড়ে এগিয়ে রয়েছেন। সব কিছু ঠিকঠাক থাকলে তিনি ২৪ নভেম্বর দেশের ৫৩তম প্রধান বিচারপতি হিসেবে দায়িত্ব গ্রহণ করবেন। তাঁর মেয়াদ চলবে ২০২৭ সালের ৯ ফেব্রুয়ারি পর্যন্ত।

উল্লেখ্য, ১৯৬২ সালের ১০ ফেব্রুয়ারি হরিয়ানার হিসার শহরে একটি মধ্যবিত্ত পরিবারে জন্মগ্রহণ করেন বিচারপতি সূর্যকান্ত (Justice Surya Kant) । ১৯৮১ সালে হিসারের সরকারি পোস্ট গ্র্যাজুয়েট কলেজ থেকে তিনি স্নাতক হন। ১৯৮৪ সালে মহর্ষি দয়ানন্দ বিশ্ববিদ্যালয়, রোহতক থেকে আইন বিষয়ে স্নাতক ডিগ্রি লাভ করেন। ১৯৮৪ সালে হিসার জেলা আদালতে আইনের প্রাক্টিস শুরু করেন। তার পর ১৯৮৫ সালে পাঞ্জাব ও হরিয়ানা হাইকোর্টে অনুশীলন করার জন্য তিনি চণ্ডীগড়ে চলে আসেন।

বিচারপতি সূর্যকান্ত সাংবিধানিক, পরিষেবা এবং দেওয়ানি বিষয়ে বিশেষ দক্ষতা অর্জন করেন। তিনি বেশ কয়েকটি বিশ্ববিদ্যালয়, বোর্ড, কর্পোরেশন, ব্যাংক এবং এমনকি হাইকোর্টেরও প্রতিনিধিত্ব করেন। ২০০০ সালের ৭ই জুলাই হরিয়ানার কনিষ্ঠতম অ্যাডভোকেট জেনারেল হিসেবে নিযুক্ত হওয়ার বিরল সম্মান অর্জন করেন তিনি। ২০০১ সালের মার্চ মাসে তিনি সিনিয়র অ্যাডভোকেট হিসেবে মনোনীত হন। ২০০৪ সালের ৯ই জানুয়ারি পাঞ্জাব ও হরিয়ানা হাইকোর্টের একজন স্থায়ী বিচারক হিসেবে উন্নীত হওয়া পর্যন্ত তিনি হরিয়ানার অ্যাডভোকেট জেনারেলের পদে অধিষ্ঠিত ছিলেন।

২০০৭ সালের ২৩ ফেব্রুয়ারি থেকে ২০১১ সালের ২২ ফেব্রুয়ারি পর্যন্ত টানা দুই মেয়াদে তিনি ন্যাশনাল লিগ্যাল সার্ভিসেস অথরিটির গভর্নিং বডির সদস্য হিসেবে মনোনীত হন। ২০১১ সালে কুরুক্ষেত্র বিশ্ববিদ্যালয়ের দূরশিক্ষা অধিদপ্তর থেকে আইনে স্নাতকোত্তর ডিগ্রিতে প্রথম শ্রেণিতে প্রথম স্থান অধিকার করার আরেকটি সম্মান অর্জন করেন তিনি। এছাড়াও তিনি বিভিন্ন মর্যাদাপূর্ণ জাতীয় ও আন্তর্জাতিক সম্মেলন আয়োজন এবং তাতে অংশগ্রহণ করেছেন। ২০১৮ সালের ৫ই অক্টোবর থেকে তিনি হিমাচল প্রদেশ হাইকোর্টের প্রধান বিচারপতির দায়িত্ব গ্রহণ করেন।

২০১৯ সালের ২৪ মে ভারতের সুপ্রিম কোর্টের (Supreme Court) বিচারক হিসেবে নিয়োগ হন। এছাড়া, ২০২৪ সালের ১২ নভেম্বর থেকে সুপ্রিম কোর্ট লিগ্যাল সার্ভিসেস কমিটির চেয়ারম্যানের দায়িত্ব গ্রহণ করেন তিনি। এবার তিনি সুপ্রিমকোর্টের প্রধান বিচারপতি হতে চলেছেন।